Diari Oficial de la Generalitat Valenciana


Sumari del DOGV 7404, del 17-11-2014 (2014/10725)

DECRET 190/2014, de 14 de novembre, del Consell, pel qual s'aprova el Reglament Regulador de la Publicitat del Joc de la Comunitat Valenciana.
----------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2014/11/14/190/dof/vci/html**

### Dades del document

Número de DOGV
:   7404

Data del DOGV
:   17-11-2014

Secció del DOGV
:   I. DISPOSICIONS GENERALS

Número del document
:   2014/10394


Data del document
:   14-11-2014

Organisme emissor
:   Conselleria d'Hisenda i Administració Pública

Tipus de document
:   Decret

Anàlisi jurídica

 Descriptors 

:   * Conselleria d'Hisenda i Administració Pública
    * joc d'atzar
    * publicitat
    * establiment de jocs
    * joc automàtic
    * legislació
    * mitjà de comunicació de masses
    * protecció del consumidor

DECRET 190/2014, de 14 de novembre, del Consell, pel qual s'aprova el Reglament Regulador de la Publicitat del Joc de la Comunitat Valenciana. [2014/10277]  
ÍNDEX  
  
Preàmbul  
Article únic. Aprovació del Reglament Regulador de la Publicitat del Joc de la Comunitat Valenciana.  
Disposició addicional única. Incidència pressupostària  
Disposició derogatòria única. Derogació normativa  
Disposició final única. Entrada en vigor  
  
Reglament Regulador de la Publicitat del Joc de la Comunitat Valenciana  
Títol I. Disposicions de caràcter general  
Article 1. Objecte  
Article 2. Àmbit d'aplicació  
Article 3. Definicions  
Article 4. Principis generals de l'activitat publicitària sobre el joc  
  
Article 5. Requisits de l'activitat publicitària sobre el joc  
Article 6. Prohibicions  
Títol II. Disposicions especials sobre actuacions promocionals i publicitàries  
Article 7. Distribució d'articles promocionals i entrega de consumicions  
Article 8. Publicitat en mitjans de comunicació audiovisual  
Article 9. Publicitat en mitjans radiofònics  
Article 10. Publicitat en premsa, revistes i suplements  
Article 11. Publicitat estàtica  
Article 12. Publicitat per mitjà de fullets de distribució massiva  
Article 13. Publicitat en pàgines web  
Article 14. Certàmens i fires  
Títol III. Règim sancionador  
Article 15. Infraccions i sancions  
Article 16. Responsables  
Article 17. Competència  
Article 18. Procediment sancionador  
  
PREÀMBUL  
  
L'Estatut d'Autonomia de la Comunitat Valenciana, en els articles 49.1, 29a i 31a, establix que la Generalitat té competència exclusiva en matèria de publicitat del joc, i casinos, jocs i apostes, excloent-ne les apostes mútues esportivobenèfiques. En desplegament d'este precepte es va promulgar la Llei 4/1988, de 3 de juny, de la Generalitat, del Joc de la Comunitat Valenciana, que constituïx el marc jurídic dins del qual es desenrotlla el joc en esta comunitat autònoma.  
La disposició addicional quarta de la Llei 4/1988 esmentada va ser modificada per la Llei 16/2008, de 22 de desembre, de Mesures Fiscals, de Gestió Administrativa i Financera, i d'Organització de la Generalitat, per tal que, dins de l'àmbit territorial de la Comunitat Valenciana, pogueren fer-se activitats publicitàries sobre el joc sota el règim d'autorització administrativa prèvia i en els termes previstos reglamentàriament.  
Fruit d'esta modificació es va publicar el Decret 55/2011, de 20 de maig, del Consell, pel qual es va aprovar el Reglament Regulador de la Publicitat del Joc a la Comunitat Valenciana. Este decret, que ara es deroga, va establir un règim de publicitat del joc basat en l'autorització administrativa prèvia.  
La Llei 5/2013, de 23 de desembre, de Mesures Fiscals, de Gestió Administrativa i Financera, i d'Organització de la Generalitat, va modificar la disposició addicional quarta de la Llei 4/1988, de 3 de juny, de la Generalitat, del Joc de la Comunitat Valenciana, que va quedar amb la redacció següent:  
«1. La publicitat, la promoció, el patrocini i qualsevol forma de comunicació comercial de les activitats de joc podrà ser efectuat per les persones físiques o jurídiques i en els termes que reglamentàriament es determinen.  
2. La publicitat de qualsevol modalitat de joc regulat en esta llei haurà d'ajustar-se a la normativa específica sobre la publicitat i no contindrà, en cap cas, gràfics, textos o imatges xenòfobs, sexistes, que fomenten comportaments compulsius o qualsevol tracte discriminatori contrari a la Constitució o a l'Estatut d'Autonomia de la Comunitat Valenciana.  
3. No es considerarà publicitat del joc, als efectes que preveu esta llei, la mera informació comercial identificativa duta a terme sense fins publicitaris, en els termes que reglamentàriament s'establisquen».  
  
La modificació de la disposició addicional quarta de la llei té la seua justificació en la rigidesa que l'antiga redacció imposava a la pràctica de qualsevol tipus d'activitat publicitària, sempre amb subjecció al règim d'autorització prèvia. Es tracta, per tant, de liberalitzar un sector, el de la publicitat del joc, subjecte a una gran rigidesa que en molts casos resulta incompatible amb la celeritat que implica el món de la comunicació.  
  
No obstant això, esta exempció de l'autorització prèvia es realitza per mitjà de l'establiment de determinats principis generals i també prohibicions que garantiran que la utilització de la ferramenta publicitària es realitze respectant, en tot cas, les garanties dels ciutadans, en especial la protecció de la joventut i de la infància, així com la salut dels consumidors.  
D'altra banda, l'article 49.1.29a de l'Estatut d'Autonomia de la Comunitat Valenciana establix que la Generalitat té competència exclusiva en matèria de publicitat, sense perjuí de les normes dictades per l'Estat per a sectors i mitjans específics. En este sentit, la Llei 34/1988, d'11 de novembre, General de Publicitat, establix, en l'article 1, en la redacció feta per la Llei 29/2009, de 30 de desembre, per la qual es va modificar el règim legal de la competència deslleial i de la publicitat per a la millora de la protecció dels consumidors i usuaris, que «la publicitat es regirà per esta llei, per la Llei de Competència Deslleial i per les normes especials que regulen determinades activitats publicitàries». I de conformitat amb l'article 5 de la Llei 34/1988, d'11 de novembre, la publicitat sobre jocs de sort, envit o atzar, podrà ser regulada per les seues normes especials o sotmesa al règim d'autorització administrativa prèvia.  
  
Per això, en virtut de l'habilitació continguda en la disposició final primera de la Llei 4/1988, de 3 de juny, de la Generalitat, del Joc de la Comunitat Valenciana, amb un informe previ de la Comissió del Joc de la Comunitat Valenciana, a proposta del conseller d'Hisenda i Administració Pública, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 14 de novembre de 2014,  
  
DECRETE  
  
Article únic. Aprovació del Reglament Regulador de la Publicitat del Joc de la Comunitat Valenciana  
S'aprova el Reglament Regulador de la Publicitat del Joc de la Comunitat Valenciana, que s'inserix com annex del present decret.  
  
  
DISPOSICIÓ ADDICIONAL  
  
Única. Incidència pressupostària  
La aplicació i el desplegament d'este decret no comportarà increment de gasto en cap dels capítols del pressupost assignat a la conselleria competent en matèria de joc i, en tot cas, haurà de ser atés amb els seus mitjans personals i materials.  
  
DISPOSICIÓ DEROGATÒRIA  
  
Única. Derogació normativa  
Queda derogat el Decret 55/2011, de 20 de maig, del Consell, pel qual es va aprovar el Reglament Regulador de la Publicitat del Joc a la Comunitat Valenciana, així com totes les disposicions que del mateix rang o d'un rang inferior s'oposen al que establix este decret.  
  
DISPOSICIÓ FINAL  
  
Única. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
València, 14 de novembre de 2014  
  
El president de la Generalitat,  
ALBERTO FABRA PART  
  
El conseller d'Hisenda i Administració Publica,  
JUAN CARLOS MORAGUES FERRER  
  
  
ANNEX  
REGLAMENT REGULADOR DE LA PUBLICITAT DEL JOC LA COMUNITAT VALENCIANA  
  
TÍTOL I  
Disposicions de caràcter general  
  
Article 1. Objecte  
Este reglament té per objecte la regulació, dins del marc jurídic de la Llei 4/1988, de 3 de juny, de la Generalitat, del Joc de la Comunitat Valenciana, i de les seues disposicions de desplegament, de la publicitat del joc, dels locals en què es desenrotlla i de les persones físiques i jurídiques que actuen dins del sector esmentat.  
  
Article 2. Àmbit d'aplicació  
1. Les disposicions d'este reglament són aplicables a tota l'activitat publicitària, promocional, de patrocini o qualsevol altra forma de comunicació comercial sobre el joc i les apostes en les seues distintes modalitats, relacionades en l'article 2 de la Llei 4/1988, de 3 de juny, de la Generalitat, emesa, difosa o distribuïda dins de l'àmbit territorial de la Comunitat Valenciana, ja siga en mitjans audiovisuals, radiofònics, impresos, digitals, gràfics o basats en les noves tecnologies, siga quin siga el suport i la format utilitzats.  
2. Queda exclosa de l'àmbit d'aplicació d'este reglament la comunicació o difusió de dades identificatives d'empresa assenyalades en l'article 3.2 d'este reglament.  
3. Dins de l'àmbit de la Comunitat Valenciana únicament podrà efectuar-se publicitat sobre el joc en les condicions que es regulen en este reglament i sobre les distintes modalitats de jocs regulades en la Llei 4/1988, de 3 de juny, de la Generalitat.  
Queda expressament prohibida qualsevol manifestació publicitària d'empreses operadores de joc i d'establiments de joc que no estiguen autoritzats degudament, així com de jocs no regulades en la Llei 4/1988, de 3 de juny, de la Generalitat, i desenrotllats reglamentàriament.  
  
4. Les disposicions d'este reglament obliguen a:  
a) Els fabricants de màquines, importadors, comercials i distribuïdors de material de joc que desenrotllen la seua activitat en l'àmbit territorial de la Comunitat Valenciana.  
b) Les empreses operadores de màquines recreatives i d'atzar, així com d'apostes, autoritzades per la conselleria competent en matèria de joc.  
c) Els titulars de les autoritzacions d'instal·lació i/o de funcionament de casinos, sales de bingo, salons recreatius i de joc, i locals d'apostes, així com de qualsevol altra modalitat de joc existent o que poguera autoritzar-se en el futur.  
d) Les empreses de servicis que gestionen sales de bingo i es troben degudament inscrites en el registre de la conselleria competent en matèria de joc.  
e) Les associacions representatives dels distints sectors del joc.  
  
f) Les agències de publicitat, les agències de mitjans i els mitjans de comunicació que difonguen publicitat sobre el joc o els locals on es desenrotlla.  
g) Els titulars dels establiments i locals de pública concurrència, encara que la publicitat que s'hi desenrotlle siga efectuada en nom i per compte d'un altre.  
h) Les persones físiques o jurídiques, qualsevol que siga el seu objecte social, que realitzen, directament o indirectament, qualsevol tipus de publicitat sobre el joc.  
5. L'activitat publicitària en matèria de joc s'ha d'ajustar a les disposicions de la Llei del Joc de la Comunitat Valenciana i dels reglaments que la despleguen, així com a les ordenances municipals aplicables en cada cas, a la normativa sobre publicitat en carreteres i la resta de béns demanials, així com a les disposicions d'aplicació en matèria de salut pública.  
Així mateix, serà aplicable a la publicitat sobre el joc el que disposa la Llei 34/1988, d'11 de novembre, General de Publicitat, la Llei 3/1991, de 10 de gener, de Competència Deslleial, i la Llei 1/2006, de 19 d'abril, de la Generalitat, del Sector Audiovisual.  
  
Article 3. Definicions  
Als efectes d'este reglament, s'entén per:  
1. Publicitat: tota forma de comunicació, retribuïda o no, l'objectiu de la qual siga atraure possibles clients o promoure, de forma directa o indirecta, la prestació de servicis relacionats amb el joc.  
2. Informació comercial identificativa: comunicació, per qualsevol mitjà, sense fins publicitaris i als efectes merament informatius, de dades identificatives de les persones físiques i jurídiques que actuen en el sector del joc i que es troben degudament autoritzades. Als efectes d'este reglament, es consideraran dades identificatives les següents:  
  
a) Nom comercial o raó social.  
b) Rètol d'establiment.  
c) Logotip o anagrama.  
d) Domicili, web i telèfons de contacte.  
e) Horaris de les activitats que exercisquen.  
f) Relació de jocs i apostes oferits.  
g) Descripció i programació dels servicis, tornejos i activitats complementaris prestats pels casinos de joc i previstos en l'article 18 del Reglament de Casinos de Joc de la Comunitat Valenciana, aprovat pel Decret 142/2009, de 18 de setembre, del Consell, així com dels servicis complementaris que presten les sales de bingo.  
  
3. Promoció: entrega de béns o prestació de servicis realitzada a fi de promoure de forma efectiva la participació en el joc, així com la fidelització de clients.  
4. Joc: qualsevol activitat per la qual s'arrisquen quantitats de diners i objectes susceptibles d'avaluació econòmica, en funció del resultat d'un esdeveniment futur o incert, independentment de la incidència que en este tinga l'habilitat dels participants o el mer atzar.  
  
  
Article 4. Principis generals de l'activitat publicitària sobre el joc  
  
1. La publicitat, així com qualsevol comunicació comercial sobre el joc, s'ha d'ajustar als principis següents:  
a) Principi de legalitat: la publicitat de les activitats de joc, qualsevol que siga el seu contingut, s'ha d'ajustar a la normativa vigent i únicament podrà realitzar-se en els termes assenyalats en este reglament.  
  
b) Principi de lleialtat: les comunicacions comercials d'activitats de joc o dels operadors de joc s'han d'ajustar a les exigències de la bona fe i els bons usos mercantils, qualsevol que siga el seu contingut, el mitjà de difusió, o la forma que adopten.  
c) Principi de veracitat: les comunicacions comercials han de ser veraces. Per consegüent, no han de ser susceptibles d'induir a error als seus destinataris, ni tampoc han d'ometre o silenciar dades substancials o fets rellevants si esta omissió és apta per a induir a error als destinataris.  
d) Principis de joc responsable: les activitats de joc han de practicar-se de forma responsable i no han d'induir a error sobre la possibilitat de resultar premiat, ni donar a entendre que la repetició del joc augmenta la probabilitat de guanyar. Tampoc podran suggerir que l'habilitat o l'experiència del jugador eliminarà l'atzar del qual depén el guany ni representar com a gratificants comportaments compulsius de joc.  
  
e) Principi de responsabilitat social: les comunicacions comercials d'activitats de joc han d'estar fetes amb sentit de la responsabilitat social i, en conseqüència, no es permetran aquelles que representen, aproven o encoratgen comportaments de joc socialment irresponsables, així com aquelles que donen lloc a danys econòmics, socials o emocionals.  
  
f) Principi de protecció del menor: la publicitat del joc haurà de prestar una especial atenció a la protecció dels menors d'edat, per la qual cosa no podrà estar ni dirigida a menors d'edat, ni protagonitzada per ells.  
2. En aquells casos en què l'activitat de joc siga publicitada o promocionada per un anunciant diferent de l'operador, aquell estarà obligat a informar clarament sobre este fet i sobre la identitat de l'operador de joc amb llicència que realitza l'organització i explotació de l'activitat de joc.  
  
Article 5. Requisits de l'activitat publicitària sobre el joc  
Tota la publicitat que es faça sobre el joc, excepte la que es duga a terme en l'interior dels establiments específicament autoritzats per a la pràctica d'este, farà constar amb claredat i de forma llegible, per mitjà de textos o imatges, segons el suport utilitzat, que el joc queda prohibit als menors de dihuit anys i que pot generar addicció.  
  
S'exceptua del que disposa este apartat la publicitat sobre màquines recreatives de tipus A o purament recreatives definides en l'article 4 del Reglament de Màquines Recreatives i d'Atzar, aprovat pel Decret 115/2006, de 28 de juliol, del Consell, així com la publicitat dels establiments dedicats exclusivament a l'explotació d'este tipus de màquines.  
  
  
Article 6. Prohibicions  
Queda prohibida la publicitat del joc, així com dels locals on es desenrotlla, en els casos següents:  
1. Quan pel seu contingut, mitjà de difusió o suport utilitzat, puga perjudicar la formació de la joventut o de la infància i incite, directament o indirectament, els menors a la pràctica del joc o presente esta pràctica com un senyal de maduresa.  
2. Als centres i dependències de l'Administració Pública a la Comunitat Valenciana, centres i servicis sanitaris i sociosanitaris, i centres d'ensenyança, públics o privats, tant els dedicats a ensenyances no reglades com a qualsevol altre tipus d'ensenyança.  
3. Als centres i espectacles destinats majoritàriament a públic menor de díhuit anys, excepció feta de les màquines recreatives de tipus A o purament recreatives, així com la publicitat dels establiments dedicats exclusivament a l'explotació d'este tipus de màquines.  
  
4. El patrocini d'activitats esportives o culturals protagonitzades per menors de díhuit anys que no actuen en l'exercici d'una activitat professional, excepte en aquells casos en què el patrocini es limite a difondre informació comercial de la prevista en els apartats a i c de l'article 3.2 del present reglament  
5. La utilització de la quantia dels possibles premis com a principal reclam publicitari, de tal forma que puga deduir-se pel seu contingut que hi ha una incitació al desenrotllament de conductes patològiques.  
6. La que reproduïsca, per mitjà d'imatges o sons, persones practicant algun joc, o participant de forma directa o indirecta en este, llevat que es tracte de la retransmissió d'un torneig autoritzat, i en este cas haurà d'ajustar-se als horaris que establix este reglament per a la publicitat en ràdio i televisió.  
7. Les actuacions publicitàries que inciten a la pràctica del joc per mitjà de la publicitat de productes de consum d'ús general.  
8. L'entrega d'articles o regals promocionals quan s'incomplisquen les condicions i els requisits establits en l'article 7 d'este reglament.  
  
9. Les actuacions publicitàries o promocionals que consistisquen a completar la quantia dels premis per mitjà de pagaments en diners o en espècie.  
10. La publicitat que oferisca missatges que puguen desvalorar l'esforç, el treball o l'estudi en comparació amb el joc o suggerisquen que les habilitats personals o el reconeixement social poden millorar-se amb el joc.  
11. La publicitat enganyosa, la publicitat deslleial i la publicitat agressiva, que tindran el caràcter d'actes de competència deslleial en els termes previstos en la Llei 3/1991, de 10 de gener, de Competència Deslleial.  
12. La publicitat que continga missatges racistes, sexistes, pornogràfics, que incite directament o indirectament comportaments antisocials o violents, que fomente comportaments compulsius o socialment irresponsables, així com la que fomente qualsevol altre tracte discriminatori o contrari als principis de la Constitució o de l'Estatut d'Autonomia de la Comunitat Valenciana.  
  
TÍTOL II  
Disposicions especials sobre actuacions promocionals i publicitàries  
  
Article 7. Distribució d'articles promocionals i entrega de consumicions  
1. Podran entregar-se articles promocionals o consumicions en locals de joc, o per empreses operadores o fabricants de material de joc degudament autoritzats, el preu de mercat dels quals no excedisca els dotze euros, a excepció dels que s'entreguen en els casinos de joc l'import dels quals pot arribar als cent euros, per client i dia.  
2. Queda prohibida:  
a) L'entrega gratuïta, o per un preu inferior al de mercat, de fitxes, cartons, bitllets, o altres elements canviables per diners, que permeten la participació en el joc, a excepció dels casinos de joc als quals se'ls permetrà l'esmentada entrega, sempre que respecten el límit i les condicions establides en l'apartat 1 d'este article.  
b) L'entrega de vals o tíquets que, sumats, siguen canviables per objectes de valor superior a l'autoritzat, així com aquells articles promocionals que siguen col·leccionables, de tal manera que, considerats en conjunt, constituïsquen una unitat diferenciada de l'article singular i d'un valor superior.  
c) L'entrega de participacions o bitllets de loteries o de qualsevol altre joc no autoritzat per la conselleria competent en matèria de joc, i les combinacions aleatòries quan el seu fi publicitari o promocional siga l'activitat o el material de joc.  
3. Les activitats de promoció únicament podran dur-se a terme en locals o establiments públics en què no estiga permés l'accés als menors de díhuit anys. Quan tinguen lloc en el marc d'altres esdeveniments públics, les activitats promocionals hauran de realitzar-se en espais diferenciats en els quals quede restringit l'accés als menors. Així mateix, podran realitzar-se en ocasió d'esdeveniments sectorials de caràcter industrial, turístic o d'oci no destinats als menors d'edat.  
  
  
Article 8. Publicitat en mitjans de comunicació audiovisual  
1. La publicitat en les televisions d'àmbit territorial de la Comunitat Valenciana o inferior haurà de respectar els principis establits en este reglament, i només podrà emetre's en la franja horària compresa entre les 22.00 i les 06.00 hores.  
2. La publicitat en mitjans audiovisuals només podrà mostrar imatges de la façana i instal·lacions exteriors dels locals destinats al joc, de les sales de joc si estan completament buides de públic, i dels espais reservats per a la prestació de servicis complementaris al joc. Únicament es podrà exhibir l'interior de les sales de joc amb públic quan este siga mer figurant i la gravació es realitze fora de l'horari d'obertura.  
  
No obstant això, en aquells casos en què es retransmeta un torneig de jocs de casino, en directe o en diferit, podran mostrar-se imatges dels jugadors participants en este sempre que, en el moment de la seua inscripció en el torneig, manifesten el seu consentiment per escrit.  
  
3. En les sales de cine podrà exhibir-se publicitat en les mateixes condicions assenyalades en els paràgrafs anteriors, encara sense limitació horària, sempre que la pel·lícula que es projecte siga no recomanada per a menors de díhuit anys.  
  
Article 9. Publicitat en mitjans radiofònics  
1. L'emissió de falques radiofòniques de publicitat de les empreses i dels establiments de joc, en les emissores d'àmbit territorial de la Comunitat Valenciana o inferior, podrà realitzar-se sempre que complisquen els requisits generals establits en este reglament i la seua emissió es realitze en la franja horària compresa entre les 22.00 i les 06.00 hores. No estarà subjecta a estes limitacions horàries aquella publicitat el contingut de la qual es limite a anunciar els servicis complementaris dels casinos de joc i de les sales de bingo.  
2. La publicitat sobre la pràctica d'apostes l'objecte de la qual siga un esdeveniment de caràcter esportiu no estarà afectada per la limitació horària establida en l'apartat anterior, sempre que la seua difusió es duga a terme en programes de caràcter esportiu.  
  
Article 10. Publicitat en premsa, revistes i suplements  
Podran fer publicitat del joc en premsa, escrita o digital, revistes i suplements, siga quina siga la periodicitat de la seua publicació, les empreses editores d'àmbit territorial de la Comunitat Valenciana o inferior, en les condicions i amb els requisits que s'establixen en este reglament per a la publicitat del joc.  
  
Article 11. Publicitat estàtica  
1. La publicitat estàtica podrà realitzar-se en les façanes i altres enclavaments dels locals de joc, així com en les tanques, marquesines, cartells i qualsevol altre mobiliari urbà, amb subjecció al que disposen les corresponents ordenances municipals i la legislació en matèria de carreteres i béns demanials.  
2. Als efectes d'este reglament, es considerarà també publicitat estàtica la que es fixe sobre elements mòbils i mitjans de transport, ja siguen col·lectius o propietat de l'anunciant, així com la que es duga a terme a través de monitors o pantalles incorporades al mobiliari urbà.  
  
  
Article 12. Publicitat per mitjà de fullets de distribució massiva  
1. La publicitat per mitjà de la distribució massiva de fullets únicament podrà efectuar-se per a l'anunci d'inauguracions de locals de joc, tornejos i servicis complementaris de casinos de joc i sales de bingo.  
  
2. Es prohibix la utilització de mitjans de distribució massiva de publicitat com ara en les bústies i en el correu electrònic, excepte, en este últim cas, que el receptor siga major d'edat i consenta expressament la seua recepció.  
  
Article 13. Publicitat en pàgines web  
1. Les persones físiques o jurídiques expressament autoritzades i inscrites en el registre corresponent en matèria de joc que organitzen o comercialitzen jocs autoritzats per la conselleria competent en matèria de joc, podran efectuar publicitat de la seua activitat a través de les seues pròpies pàgines web.  
2. En les pàgines web pròpies de l'anunciant podrà oferir-se, a més d'informació relativa al mateix anunciant i a les tasques que realitza, els tipus de joc, premis, servicis complementaris i activitats, una descripció interactiva de la mecànica i funcionament dels jocs que desenrotlla, així com difondre les notícies i esdeveniments relacionats amb el sector del joc, fòrums, bústia de suggeriments i altres àrees de participació activa de l'usuari.  
  
Article 14. Certàmens i fires  
En les fires o els certàmens específics de joc podran entregar-se objectes promocionals fins a un màxim de cent euros de valor de mercat, d'acord amb el que disposen els apartats 2 i 3 de l'article 7 d'este reglament, i oferir informació corporativa de l'expositor i de les activitats i servicis que realitza, així com descriure la mecànica dels jocs, exhibir material de joc i comunicar les notícies i esdeveniments relacionats amb el sector.  
  
TÍTOL III  
Règim sancionador  
  
Article 15. Infraccions i sancions  
El règim d'infraccions i sancions en matèria de publicitat de joc i apostes, així com dels locals on es desenrotllen, serà l'establit, amb caràcter general, en el títol IV de la Llei 4/1988, de 3 de juny, de la Generalitat, del Joc de la Comunitat Valenciana.  
  
Article 16. Responsables  
1. Són responsables de les infraccions comeses en matèria de publicitat sobre el joc els subjectes assenyalats en l'article 2.4 d'este reglament i, en general, els anunciants en l'interés dels quals es realitze la publicitat.  
2. En el cas d'infraccions comeses per directius, administradors o, en general, personal empleat, seran responsables solidaris les persones o entitats per als quals aquells presten els seus servicis.  
  
Article 17. Competència  
1. Serà competent per a la incoació de l'expedient i la tramitació d'este el servici corresponent de la conselleria competent en matèria de joc, quan hi haja indicis d'infracció molt greu; i la persona que ocupe la direcció dels servicis territorials de la conselleria competent en matèria de joc, en els altres casos.  
2. La competència per a la imposició de les sancions pecuniàries serà l'establida en l'article 27 de la Llei 4/1988, de 3 de juny, de la Generalitat, del Joc de la Comunitat Valenciana.  
3. Les sancions addicionals o accessòries no pecuniàries previstes en l'article 28 de la Llei 4/1988, de 3 de juny, de la Generalitat, del Joc de la Comunitat Valenciana, les podrà imposar l'òrgan competent per a la imposició de la sanció pecuniària.  
  
Article 18. Procediment sancionador  
El procediment sancionador s'ha d'ajustar al que preveu l'article 30 de la Llei 4/1988, de 3 de juny, de la Generalitat, del Joc de la Comunitat Valenciana.


Còpia Permalink ELI